Alexander Partos

Alexander Partos (do roku 1907 Alexander Priesner; * máj 1898, Šurany, Rakúsko-Uhorsko – † 18. október 1937, Nitra, Česko-Slovensko) bol slovenský lekár a biochemik. Okrem lekárskej praxe sa venoval výskumu biochémie bunky, chemickej terapie a liečby cukrovky.

Partos bol pravdepodobne jediný lekár v danom období, ktorý pracoval mimo nemocnice a venoval sa svetovo uznávanému biochemickému výskumu. Vo svojej praxi využíval najnovšie analytické metódy. Jeho práca viedla k rozvoju biochémie a farmácie na území Slovenska.

 Život a štúdium 
Partos sa narodil v učiteľskej rodine. Po dokončení gymnázia študoval na lekárskej fakulte v Budapešti, po rozpade Rakúsko-Uhorska dokončil štúdium na univerzite vo Viedni. V roku 1920 sa stal doktorom všeobecného lekárstva. Po získaní titulu pracoval až do roku 1923 ako asistent na klinike vo Viedni, potom ďalšie 4 roky pracoval ako praktický lekár v Nitre.

Lekársku prax mal v centre Nitry. Vďaka svojej odbornosti a povahe patrili medzi jeho klientov i bohatšie osobnosti z vyšších kruhov, vďaka čomu mohol pomáhať chudobným pacientom bezplatne.

 Úmrtie 
Množstvo práce sa podpísalo na Partosovom zdravotnom stave a začiatkom roku 1937 ho postihol infarkt. Aj keď sa jeho stav dočasne zlepšil a začal znovu pracovať, Partos v októbri 1937 zomrel. V Nitre je jeho celoživotnej práci venovaný hrob s bronzovým reliéfom, ktorý vyhotovil Partosov priateľ Július Bártfay.

 Výskum 
Okrem lekárskej praxe skúmal napríklad biochémiu bunky a spôsoby liečby cukrovky. Popri výskume sacharidového metabolizmu sa taktiež venoval výskumu rôznych hormónov, napríklad inzulínu, adrenalínu či hormónov hypofýzy alebo pohlavných hormónov. Pre tieto potreby si okrem ordinácie zriadil v Nitre i laboratórium a chovnú stanicu, kde choval pokusné zvieratá.

Partos je autorom celkom asi 180 vedeckých publikácií, publikoval prevažne v nemčine. Svoje výsledky takisto prednášal na rôznych lekárskych kongresoch, napríklad v Nemecku, vo Francúzsku či v Rusku. Vďaka publikáciám v prestížnych časopisoch mal i významný medzinárodný ohlas.

 Študenti 
S prácou v laboratóriu pomáhal Partosovi František Švec, vtedajší študent gymnázia v Nitre. Švec bol spoluautorom niekoľkých Partosových publikácií. Švec sa neskôr stal prvým slovenským docentom v odbore farmakológie (a neskôr profesorom), pracoval na Ústave farmakológie Lekárskej fakulty UK v Bratislave. V roku 1939 sa stal prednostom tohto ústavu. Švec taktiež stál pri založení Farmaceutickej fakulty UK v Bratislave.

 Poznámky 

 Referencie 

Kategória:Osobnosti zo Šurian
Kategória:Slovenskí lekári
Kategória:Slovenskí biochemici